Atklāta konkursa 
“Būvuzraudzība satiksmes pārvadam no Tvaika ielas uz Kundziņsalu”
 ID Nr. CAIP 2024/42

Atbildes uz 26.04.2024. iesniegtajiem jautājumiem 


	1.jautājums:
Konkursa nolikuma 3.5.1. un 3.7.apakšpunktos ir noteikts, ka jāpierāda pieredze ne vairāk kā 10 (desmit) iepriekšējos gados būvuzraudzības veikšanā autosatiksmes tilta (tilts, ceļa pārvads, viadukts vai estakāde) izbūves (jaunbūves) darbiem 2 (divos) objektos, kas atbilst apakšpunktos noteiktajām prasībām. No iepriekš minētās teksta redakcijas nav saprotams, vai apakšpunktos minētajām prasībām ir jāatbilst katram no diviem objektiem vai abiem kopā. 

Ņemot vērā, ka autosatiksmes tilti, ceļa pārvadi, viadukti vai estakādes arī rekonstrukcijas/pārbūves darbu laikā tiek lielākoties pārbūvē iekļautas tilta būtiskākās konstrukcijas (monolītā betonēšanas darbi (veidņošana, stiegrošana, betona apstrāde u.c.), brauktuves un pārejas plātņu izbūve, balstīklu izbūve, siju iebūve, deformācijas šuvju izbūve, braucamās daļas izbūve, margu uzstādīšana, ietves un sadalošās joslas betonēšana u.c. darbi), nav izšķirošanas nozīmes, vai būvuzraudzības pieredze ir iegūta jaunā vai pārbūvētā objektā. 

Tāpat arī vēlamies norādīt, ka prasība pieredzes objektus norādīt kā tikai “jaunbūves” būtiski ierobežo konkurenci, jo, autosatiksmes tilti, ceļa pārvadi, viadukti vai estakādes jaunbūves tiek būvētas ļoti reti, līdz ar to šādu būvobjektu būvuzraudzības pieredze, visticamāk, ir tikai 1, labākajā gadījumā 2 pretendentiem Latvijā. Apkopojot informāciju par pēdējos gados veikto jaunbūvju būvobjektu būvuzraudzību Latvijā un tieši Rīgā, var minēt tikai vienu attiecīgu kandidātu, kuram pieredze atbilst minētajām prasībām – SIA “Firma L4”, kas arī ir lielāko jaunbūvju būvuzraugs pēdējo 5 gadu laikā Rīgas teritorijā. Attiecīgi pastāv bažas, ka Pasūtītājs saņems būtiski sadārdzinātus piedāvājumus (arī gadījumos, ja tiek pieņemts, ka piedāvājumus var iesniegt ārvalstu pretendenti, kuru cenas ir būtiski augstākas nekā Latvijā un būvuzraudzības nodrošināšanai tiks patērēti lielāki finansiālie līdzekļi, lai nodrošinātu nepieciešamo normu). 

Līdz ar to aicinām Pasūtītāju konkurences paplašināšanas nolūkos noteikt un papildināt, ka pieredze Konkursa nolikuma 3.5.1. un 3.7.apakšpunktos ir pieļaujama arī pārbūves/ rekonstrukcijas objektos, kuros pārbūve veikta būtiskākām būves konstrukcijām (monolītā betonēšanas darbi, brauktuves un pārejas plātņu izbūve, balstīklu izbūve, siju iebūve, deformācijas šuvju izbūve, braucamās daļas izbūve, margu uzstādīšana, ietves un sadalošās joslas betonēšana).
Atbilde:
Komisija skaidro, ka saskaņā ar Konkursa nolikumā noteiktajām pieredzes kvalifikācijas prasībām pretendentam jāsniedz informācija par ne vairāk kā 10 (desmit) iepriekšējos gados gūto pieredzi būvuzraudzības veikšanā autosatiksmes tilta (tilta, ceļa pārvada, viadukta vai estakādes (turpmāk – Būve) izbūves (jaunbūves) darbiem 2 (divos) objektos, sniedzot informāciju par veikto darbu veidiem un apjomiem atbilstoši Konkursa iepirkuma priekšmeta prasībām. Gadījumā, ja veikto darbu veidi un apjomi atbilst iepirkuma priekšmeta prasībām jau 1 (vienā) objektā, tad otrā objektā, par ko sniedzama informācija, jābūt gūtai pieredzei būvuzraudzības veikšanā Būves izbūves (jaunbūves) darbiem ne vairāk kā 10 (desmit) iepriekšējos gados.


Komisija norāda, ka izbūvētajai Būvei ir jāatbilst Konkursa nolikuma 3.5.1. un 3.7.apakšpunkta prasībām, t.sk., Būvei ir jābūt izbūvētai (jauna būve). Saskaņā ar Būvniecības likuma 1.panta pirmās daļas 3.punktu būve ir būvdarbu rezultātā radusies ar zemi vai gultni saistīta ķermeniska lieta (ēka vai inženierbūve), kurai ir nosakāms būves lietošanas veids. Saskaņā ar Nekustamā īpašuma valsts kadastra likuma 1.panta pirmās daļas 13.punktu, ar terminu “jaunbūve” ir jāsaprot – būve, kurai līdz tās nodošanai ekspluatācijā atbilstoši būvniecību regulējošo normatīvo aktu prasībām izbūvēts vismaz nulles cikls, savukārt, termins ”pārbūve” saskaņā ar Būvniecības likuma 1.panta 9.punktu, kur noteikts, ka būves pārbūve ir būvdarbi, kuru rezultātā ir mainīts būves vai tās daļas apjoms vai pastiprināti nesošie elementi vai konstrukcijas, mainot vai nemainot lietošanas veidu. Respektīvi, ja pretendents tā atbilstību Konkursa nolikuma 3.5.1. un 3.7.apakšpunkta prasībām norādīs objektu, kurā ir demontēta Būve un tās vietā uzbūvēta jauna Būve, jaunajai Būvei ir jāatbilst iepriekšminētajiem terminu skaidrojumiem.
Par jaunbūvi Komisija uzskata būvniecības ieceres īstenošanu, kas saistīta ar pilnīgi visu, jaunu konstrukciju izbūvi, kas sevī ietver ierakuma veidošanu, pāļu urbšanu vai sišanu, balsta pēdu betonēšanu, balstu stiegrošanu, veidņošanu un betonēšanu, garensiju uzbīdīšanu vai arī betonēšanu uz vietas, kā arī rīģeļu konstrukcijas būvniecību. Neviens no minētajiem darbiem nav uzrādīts, lai apliecinātu pretendenta pieredzi norādīto darbu uzraudzībā. 
Konkursa nolikuma 3.5.1. un 3.7.apakšpunktā minētā prasība ir noteikta ar mērķi gūt pārliecību, ka pretendentam ir pietiekama pieredze tādu darbu veikšanā, kas būs jānodrošina objekta būvniecības laikā. Tādējādi pretendentam un tā pieaicinātajiem speciālistiem ir jāpārzina ar minēto darbu izpildi saistīto darbību veikšanas secība un ar to saistītās darbības specifika. Komisijai ir nepieciešams gūt pārliecību, ka pretendents būs spējīgs uzraudzīt šāda veida un apmēra būvdarbus. 
Turklāt, ņemot vērā, ka pretendents atbilstoši būvniecības normatīvajiem aktiem objekta būvniecības laikā pārstāvēs pasūtītāja intereses, tad pasūtītajam ir jāgūst pilna pārliecība, ka Konkursa ietvaros tiek izvēlēts atbilstoši kompetents un Konkursa priekšmetā noteiktā līdzvērtīga objekta būvniecības darbu uzraudzības veikšanā.
Komisija vērš uzmanību, ka pretendentam jābūt pieredzei tieši būvuzraudzības veikšanā Būves izbūvē (jaunbūvē), vienlaikus nenosakot, kā arī papildus neparedzot nosacījumu pieredzes apliecināšanai būvuzraudzības veikšanā ar Būves pārbūvi. Lai gan ir atzīstams, ka būvuzraudzība nepieciešama jebkuram būvdarbu veidam (tostarp pārbūvei), taču pretendentam ir izvirzīta prasība būvuzraudzības veikšanā Būves izbūvē (jaunbūvē). Šāda prasība izriet arī no pieredzes prasības mērķa, proti, lai līguma izpildē tiktu piesaistīts tāds pretendents, kura pieredze pēc būtības ir līdzvērtīga līguma izpildē veicamajiem būvuzraudzības darbiem.
Komisija vēlas norādīt, ka Ministru kabineta 2014.gada 14.oktobra noteikumos Nr.633 “Autoceļu un ielu būvnoteikumi” ir skaidri nodalīti termini “jauna būvniecība” un “pārbūve”, proti, saskaņā ar 14.4.apakšpunktu, kurā konkrēti norādīts būvniecības veids – jauna būvniecība vai pārbūve, kas nebūt nenozīmē vienu un to pašu.
Komisija norāda, ka pārbūves uzraudzības darbi no jaunbūves uzraudzības darbiem atšķiras arī pēc satura.
Ņemot vērā iepriekš minēto un to, ka termins “izbūve” nav definēts normatīvajos aktos, Komisija, lai pretendentiem nepārprotami būtu saprotams, kādas pieredzes prasības Komisija ir izvirzījusi, iekavās aiz vārda “izbūve” iekļāva skaidrojumu “jaunbūve”, kas nebūt nav attiecināms kā ierobežojums, gluži pretēji – paskaidro prasību “izbūve”. 
Tāpat Komisija vērš uzmanību, ka pretendentam, atbilstoši Konkursa nolikumā noteiktajam, lai apliecinātu tā kvalifikācijas atbilstību Konkursa nolikumā noteiktajām prasībām, ir tiesības balstīties uz citas personas iespējām un veidot piegādātāju apvienību.	 
Komisija norāda, ka pretendents ir tiesīgs apliecināt savu pieredzi Konkursa nolikuma 3.5.1. un 3.7.apakšpunktā noteikto darbu izpildē, ja pretendents pieredzi guvis arī kā pilnsabiedrības biedrs vai personu apvienības dalībnieks, ja pretendenta kā pilnsabiedrības biedra vai personu apvienības dalībnieka atbildībā tika nodota Konkursa nolikuma 3.5.1. un 3.7.apakšpunktā noteikto darbu izpilde un ja norādītos darbus veicis kā galvenais būvuzraudzības veicējs.

2.jautājums:
Neatkarīgi no Pasūtītāja atbildes iepriekšējā jautājumā, kas būtiski var mainīt pretendentu loku, kuri var kvalificēties dalībai šajā konkursā, kā arī to, ka piedāvājumu iesniegšana ir nākamajā darba dienā  pēc valsts svētku brīvdienām maija sākumā,  lūdzam pagarināt piedāvājumu iesniegšanas termiņu atbilstoši Publisko iepirkumu likuma 35.panta trešajai daļai.
Atbilde:
Komisija informē, ka piedāvājumu iesniegšanas termiņu nav plānots pagarināt.





